b'\n_START_ARTICLE_\nKuldeb\xc3\xb8lgen og sn\xc3\xb8fallet i Europa 2010\xe2\x80\x932011\n_START_PARAGRAPH_\nKuldeb\xc3\xb8lgen i Europa 2010\xe2\x80\x932011 skyldtes et kaldt v\xc3\xa6rfenomen hvor et kraftig h\xc3\xb8ytrykk ble liggende over Nord-Europa, og brakte kontinuerlig kald luft inn fra Nordishavet og Sibir. I europeiske omr\xc3\xa5der startet det i s\xc3\xb8rlige Skandinavia og deretter beveget det seg s\xc3\xb8r- og vestover til Nederland den 25. november 2010 og videre vest forbi Skottland og nord\xc3\xb8stlige England den 26. november. V\xc3\xa6rfenomenet skyldtes lavtrykk i Baltikum og h\xc3\xb8ytrykk over Gr\xc3\xb8nland den 24. november._NEWLINE_En kaldfront beveget seg bort fra Sibir den 24. november og kald luft og sn\xc3\xb8storm rammet Alpene den 26. og Storbritannia den 29. Irland ble rammet den 26. I desember kom ogs\xc3\xa5 kraftig sn\xc3\xb8fall over Europa i tillegg til kulde, som varte i mer enn \xc3\xa9n m\xc3\xa5ned sammenhengende. Storbritannia hadde sin kaldeste november siden 1993, mens Australia (som ogs\xc3\xa5 l\xc3\xa5 i et kuldehull) hadde sin kaldeste november siden 1999._NEWLINE_Mens det var sv\xc3\xa6rt kaldt over Nord-Europa, opplevde det meste av verden ellers h\xc3\xb8yere temperaturer enn normalt i november 2010._NEWLINE_M\xc3\xa5neden var globalt sett den  nest varmeste som er registrert, og for hele \xc3\xa5ret (januar-november) var temperaturene de h\xc3\xb8yeste som er registrert siden 1880. Bare 1998 og 2005 har v\xc3\xa6rt like varme som 2010 sett under ett siden moderne tids m\xc3\xa5linger startet, if\xc3\xb8lge Verdens meteorologisk organisasjon._NEWLINE_I november 2010 var de globale temperaturene 0,74\xc2\xa0\xc2\xb0C h\xc3\xb8yere enn GISS\xc2\xb4 referanseperiode._NEWLINE_If\xc3\xb8lge Cicero, som benytter seg av den globale overflatetemperaturserien fra NASA (GISS), var det s\xc3\xa6rlig h\xc3\xb8ye temperaturer over Arktis, og et kuldehull over Skandianavia og Storbritannia i november.\n_START_SECTION_\nLyn og kulde i Sverige\n_START_PARAGRAPH_\nLyn rammet S\xc3\xb8r-Sverige og Danmark slik at flygninger ved K\xc3\xb8benhavn lufthavn m\xc3\xa5tte innstilles. Helsingfors og Stockholm hadde rekord-kulde i november ned til henholdsvis -20 og -17\xc2\xa0\xc2\xb0C._NEWLINE_Sverige hadde sin kaldeste og sn\xc3\xb8rikeste forvinter p\xc3\xa5 100 \xc3\xa5r. \xc3\x98st-Sverige hadde kraftig sn\xc3\xb8fall i november/desember p\xc3\xa5 grunn av kulde og isfritt \xc3\x98stersj\xc3\xb8en og Bottenviken.\n_START_SECTION_\nKulderekorder i Norge\n_START_PARAGRAPH_\nDen laveste temperaturen som har blitt registrert p\xc3\xa5 m\xc3\xa5lestasjonen p\xc3\xa5 Blindern i november, var 26. november 2010, da var det 10,7 minusgrader. Sist gang det ble m\xc3\xa5lt lignende vintertemperaturer her var vintrene i 1998 og 1993, da kvikks\xc3\xb8lvet stanset p\xc3\xa5 henholdsvis 10,1 og 11,1 minus. Det laveste som er m\xc3\xa5lt p\xc3\xa5 Blindern siden m\xc3\xa5lingene her startet opp i 1937, er 16 minusgrader i 1960._NEWLINE_Den laveste temperaturen som er registrert i Norge i november 2010 var den 27. november i Karasjok med 35 minusgrader._NEWLINE_Askerb\xc3\xb8ringene opplevde den strengeste desemberkulden p\xc3\xa5 25 \xc3\xa5r vintersolverv-natten 22. desember 2010._NEWLINE_Den 13. februar 2011 var temperaturene p\xc3\xa5 D\xc3\xb8nski i B\xc3\xa6rum minus 21,6 grader, som er det kaldeste i februar siden 2001.\n_START_SECTION_\nLaveste gjennomsnittstemperatur for november og desember i Norge p\xc3\xa5 flere \xc3\xa5rtier\n_START_PARAGRAPH_\nNovembertemperaturen gikk inn i historien som den kaldeste i Norge p\xc3\xa5 110 \xc3\xa5r. Gjennomsnittlig m\xc3\xa5nedstemperatur for Norge var 6,9 grader lavere enn \xc3\xa5ret f\xc3\xb8r og den laveste som er registrert for november siden 1900._NEWLINE_Trondheim hadde den kaldeste november p\xc3\xa5 222 \xc3\xa5r siden m\xc3\xa5lingene startet opp i 1788. S\xc3\xa6rlig den siste uken av november har temperaturene v\xc3\xa6rt ekstreme med 12 til 14 grader under det normale._NEWLINE_November m\xc3\xa5ned ble avsluttet med \xc3\xa5 sl\xc3\xa5 en over 40 \xc3\xa5r gammel kulderekord. Gjennomsnittstemperaturen for november 2010 var p\xc3\xa5 minus 1,7 grader i Oslo-omr\xc3\xa5det. Vi m\xc3\xa5 helt tilbake til 1968 for \xc3\xa5 finne en kaldere november med en snittemperatur p\xc3\xa5 2,1 minusgrader._NEWLINE_Kulda fortsatte i desember. I B\xc3\xa6rum ble det kulderekord med gjennomsnittlig minus 10,2 grader._NEWLINE_For hele Norge var gjennomsnittstemperaturen en grad lavere enn normalt i 2010._NEWLINE_Januar og februar 2011 var varmere enn normalt, men enkelte steder ble satt kulderekord \xe2\x80\x93 se avsnittet om str\xc3\xb8mforbruk under.\n_START_SECTION_\nSn\xc3\xb8fall\n_START_PARAGRAPH_\nFlytrafikken over hele Europa ble n\xc3\xa6rmest lammet i flere d\xc3\xb8gn p\xc3\xa5 grunn av sn\xc3\xb8. Spesielt ble Heathrow, Amsterdam lufthavn og Frankfurt flyplass rammet. Stans i flytrafikken p\xc3\xa5 disse knutepunktene lammet ogs\xc3\xa5 flytrafikken p\xc3\xa5 mindre flyplasser. Oslo lufthavn p\xc3\xa5 Gardermoen klarte seg uten st\xc3\xb8rre problemer, bortsett fra ringvirkningene Europa-trafikken ga dem._NEWLINE_I slutten av januar og begynnelsen av februar 2011 kom flere sn\xc3\xb8fall over \xc3\x98stlandet, og det ble m\xc3\xa5lt st\xc3\xb8rste sn\xc3\xb8dybde siden 1994. Sn\xc3\xb8dybden var 71\xc2\xa0cm i Asker, 68\xc2\xa0cm i B\xc3\xa6rum og 68\xc2\xa0cm i Oslo.\n_START_SECTION_\nJuletrafikken hindret av is og sn\xc3\xb8 p\xc3\xa5 flyplasser og veier\n_START_PARAGRAPH_\nProblemer med sn\xc3\xb8 og is n\xc3\xa6rmest lammet samferdselen over hele Europa i desember 2010. Problemene vedvarte frem mot jul slik at folk p\xc3\xa5 vei til juleferie ble st\xc3\xa5ende fast.\n_START_SECTION_\nRekorder i str\xc3\xb8mforbruk og str\xc3\xb8mpris i Norge\n_START_PARAGRAPH_\nDet kalde v\xc3\xa6ret over hele Norge i november og desember 2010 medf\xc3\xb8rte rekord i str\xc3\xb8mforbruk. Elektrisitetsforbruket i alminnelig forsyning var 9235 GWh i november, noe som er det h\xc3\xb8yeste niv\xc3\xa5et som noen gang er registrert for november. Samtidig var flere atomkraftverk i Sverige stengt for vedlikehold, slik at prisen p\xc3\xa5 elektrisk kraft steg til nye rekorder i desember. I Tr\xc3\xb8ndelag l\xc3\xa5 str\xc3\xb8mprisen over to kroner per kWh i flere d\xc3\xb8gn. Rekordene fra 2009 ble dermed sl\xc3\xa5tt._NEWLINE_Spotprisen p\xc3\xa5 Nord Pool var de to f\xc3\xb8rste ukene i desember p\xc3\xa5 gjennomsnittlig 63,77 \xc3\xb8re, som er mer enn dobbelt s\xc3\xa5 mye i samme periode i 2009. Forbruket disse to ukene i 2010 var p\xc3\xa5 7\xc2\xa0235\xc2\xa0681 megawatt-timer. Gjennomsnittlig systempris for desember 2010 endte p\xc3\xa5 81,65 euro/MWh, som er ny m\xc3\xa5nedsrekord._NEWLINE_Str\xc3\xb8mforbruket holdt seg p\xc3\xa5 et rekordh\xc3\xb8yt niv\xc3\xa5 ogs\xc3\xa5 i januar 2011. Str\xc3\xb8mprisen stabiliserte seg rundt 65 \xc3\xb8re/kWh. Netto import var 2,3 TWh i januar, mens forbruket i januar var p\xc3\xa5 totalt 13,6 TWh.\n_START_SECTION_\nGlobal oppvarming\n_START_PARAGRAPH_\n2010 var blant de tre varmeste \xc3\xa5rene siden m\xc3\xa5lingene startet i 1850. Det siste ti\xc3\xa5ret var det varmeste noen sinne.'